## El pla Ara Empreses obri el termini perquè les pimes industrials, comerços, hostaleria i servicis afectats per la dana presenten les seues sol·licituds d’ajuda

*** Les empreses podran requerir a Ivace+i en el moment de la sol·licitud un acompte del 50 % de la subvenció
* Les sol·licituds s’aniran resolent segons l’orde d’arribada, sempre que la documentació estiga completa
* El termini està obert fins al pròxim 30 de juny**

El pla Ara Empreses que gestiona i tramita l’Institut Valencià de Competitivitat i Innovació (Ivace+i) obri a partir de hui el termini perquè pimes industrials, comerços, hostaleria i servicis que hagen resultat damnificats per la dana presenten les seues sol·licituds d’ajudes.

L’objectiu d’este pla és donar suport a la recuperació i reactivació del teixit empresarial “i donar una resposta directa i efectiva a les empreses afectades perquè puguen recobrar com més prompte millor la seua productivitat, al mateix temps que accelerar la reactivació econòmica i recuperar la nostra activitat industrial”, ha assenyalat la consellera d’Innovació i presidenta d’Ivace+i, Marián Cano.

El pla Ara Empreses és el tercer pla d’ajudes que ha posat en marxa la Generalitat després de la riuada del 29 d’octubre. Està dotat amb un pressupost de 127,4 milions d’euros, dels quals 47,8 milions d’euros van dirigits a la recuperació i reactivació de les xicotetes i mitjanes empreses industrials, i 79,6 milions d’euros a comerços, hostaleria i servicis.

A través d’este pla, l’Institut Valencià de Competitivitat i Innovació oferix ajudes directes per a cobrir les inversions i els gastos ja realitzats o pendents de realitzar per part de les empreses sol·licitants.

Només s’admetrà una sol·licitud per empresa i les inversions presentades hauran d’haver-se realitzat en el període comprés entre el 29 d’octubre de 2024 i el 30 d’octubre de 2025.

Les sol·licituds es realitzen de manera telemàtica fins al pròxim 30 de juny en la [pàgina web d’IVACE+i](https://www.ivace.es/index.php/val/ajudes/ara-empreses-val) i s’aniran resolent segons l’orde d’arribada, sempre que la documentació estiga completa.

**Ajudes i acompte**

El pla Ara Empreses cobrix l’adquisició i la reparació de maquinària o equips directament vinculats a l’activitat empresarial, la reparació, l’adaptació i la millora d’instal·lacions, així com els gastos generats per les labors d’auditoria per a la preparació dels comptes justificatius de subvenció.

En el cas de les pimes industrials, l’ajuda podrà arribar fins al 50 % dels costos subvencionables, amb un màxim de 100.000 euros d’ajudes.

En el cas dels propietaris de naus industrials en les quals s’estava desenrotllant activitat industrial el 28 d’octubre de 2024, el màxim de l’ajuda serà de 20.000 euros.

Per a comerços, hostaleria i servicis, l’ajuda serà de fins al 70 % dels costos subvencionables, amb un màxim de 50.000 euros d’ajuda per expedient.

Les empreses interessades podran sol·licitar un acompte del 50 % de l’ajuda concedida en el moment de la presentació de la sol·licitud amb la finalitat de poder reprendre la seua activitat i agilitzar la seua recuperació.

Fecha: 15/04/2025